કાળા કોશીની માદા ઉનાળાની ઋતુમાં માળો બાંધે છે. આ માળામાં તે જાંબૂડિયા રંગની છાંટવાળાં, સફેદ રંગનાં ત્રણથી ચાર ઇંડાં મૂકે છે. ઇંડાં સેવવાની તેમજ બાળઉછેરની તમામ જવાબદારી માદાને શિરે હોય છે. નરનું મુખ્ય કામ પોતાના માળા અને તેની આસપાસના વિસ્તારોથી અન્ય હાનિકારક પક્ષીઓને દૂર રાખીને સુરક્ષા પૂરી પાડવાનું છે. તેમ છતાં નર કોશી પણ માદાને બચ્ચાં ઉછેરવાના કામમાં જરૂરી સહકાર આપે છે. આ જ રીતે માદા પણ માળાનું રક્ષણ કરવાના નરના કાર્યમાં પણ મદદરૂપ બને છે. ટૂંકમાં કહીએ તો બાળઉછેરની જવાબદારી માદાની છે અને માળા તથા બચ્ચાંના રક્ષણની જવાબદારી નરની છે છતાં તેઓ એકબીજાને તેમના કાર્યમાં જરૂરી મદદ પૂરી પાડે છે.